# SAKER SOM ØNSKES BEHANDLET PÅ KAJAKKGRUPPENS ÅRLIGE MØTE

1.INNKJØP AV 3 ULIKE K2 SOM PASSER FOR KVINNER.

1 Struer Duett (eller tilsvarende)

1 Citius Classic 45 eller Kirton Torque 50 (eller tilsvarende)

Det kan ikke forventes at private kjøper inn lagbåter som benyttes i klubbsammenheng, da slitasjen er stor på turløp/treninger. Lagbåter er miljøbyggende, spesielt for kvinner som oftere er litt engstelige for å padle løp alene, samt at det virker sosialt positivt og blir motiverende for hele i treningsmiljøet i klubben.

***Styret er imot forslaget.***

*Begrunnelse:*

*Det er allerede kjøpt inn 2 stk K2 flattvann og bestilt 2stk K2 surfski i tillegg til de K2 vi har fra før. Styret har til vurdering innkjøp av av Citius 45 og har midler til dette i budsjettet.*

*Styret ønsker ikke at det årlige møtet skal binde oss til spesifikke kajakkjøp, og ønsker å bruke medlemsmøtet om høsten til å motta medlemmenes innspill til investeringer. Styret må ha tid til å innarbeide kostnadene i budsjettet for kommende år. De gunstigste kjøpene oppnås høst / vinter.*

2.INNKJØP AV 1 K4 (TUR) SOM ER LITT RANKERE ENN DEN VI ALLEREDE HAR. Da slipper kvinnene «å krangle» med mennene om hvem som har retten til å bruke K4 på diverse turløp.

***Styret er imot forslaget.***

*Begrunnelse:*

*Vi har et stående årsmøtevedtak på innkjøp av en relativt stødig racer K4. Dette har ikke lyktes pga høy pris og usikre fraktkostnader. Dette vedtaket må vurderes på nytt dersom man skal vedta nye kjøp.*

*Styret kan ikke se at det er stor kamp om bruken av den K4 vi har.*

*Det er begrenset med lagringsplass til slike båter. Styret ønsker ikke at det årlige møtet skal binde oss til spesifikke kajakkjøp, og ønsker å bruke medlemsmøtet om høsten til å motta medlemmenes innspill til investeringer. Styret må ha tid til å innarbeide kostnadene i budsjettet for kommende år. De gunstigste kjøpene oppnås høst / vinter.*

3. INNKJØP AV 2 STK PAMLICO TIL PADLING FOR FOLK MED NEDSATT FUNKSJONSEVNE.

Vi er en gruppe med mange voksne, dyktige padlere og noen har tid og overskudd til å bidra til at alle skal få oppleve fjordens fantastiske mulighet for mestring og naturopplevelse. Vi er i den unike situasjon at noen av klubbens kvinner også er trenere for SalVILL. (Idrett for alle i ASK). Det gir en sjelden mulighet til å starte padling for de som vil av deltagerne der. Alle er jo allerede medlemmer av ASK, så det vil ikke koste så mye å melde seg inn i kajakkgruppa for dem. Voksne mennesker med sterkt nedsatt funksjonsevne psykisk og fysisk mangler ofte både jobb/dagtilbud og fritidstilbud. Kommunen er ikke lovpålagt å bidra til det, derfor blir det ikke prioritert.

Det er alltid hyggelig å padle flere sammen, så dersom vi kjøpte to stk Pamlico til, vil vi ha fire kajakker til disposisjon, siden vi har to fra før. Padlingen kan foregå F.eks. fast på tirsdager eller torsdager i juni/juli/august/september, med noen faste frivillige som medhjelpere.

***Styret er imot forslaget.***

*Begrunnelse:*

*Vi ønsker ikke å investere penger i dette før vi vet hva det innebærer for klubben.*

*Styret anbefaler at Salvillprosjektet kontakter styret og orienterer om prosjektet. Gjennom dette kan styret få tilstrekkelig informasjon til å vurdere hvilke tiltak som er nødvendig for å gi et riktig tilbud til deltakerne.*

4.GRUPPA MÅ FRONTE/STØTTE KAMPEN MOT UVETTIG BÅT/VANNSCOOTER KJØRING I LEANGBUKTA OG HOLMENFJORDEN.

Det betyr å samarbeide med de andre klubbenene om egnede tiltak og aksjoner. Vi skal arrangere VM i maratonpadling i 2020. Vi må få skjerpet bevisstheten om utfordringene på fjorden for folk flest innen da.

Folk som padler ved klubben hele sommeren igjennom kjenner problemet best. Ikke dem som padler ved hytta si, og «ikke kjenner seg igjen» i beskrivelsen.

***Styret er imot forslaget***

*Begrunnelse:*

*Styret har sørget for at det er lagt ut store merkebøyer i hver ende av banen vår. Disse er merket med hensynsskilt. Vi vil jobbe mer vis a vis kommunen for å få tillatelse til å merke disse med 5 knop grense og kommunens logo.*

*Deretter bør styret, i dialog med kommunen, arbeide for 5 knops grense i hele Leangbukta innenfor Hvalskjær.*

Asker 17. februar 2019

Med vennlig hilsen

Helga Brun